b'\n_START_ARTICLE_\nLetali\xc5\xa1\xc4\x8de Slovenske Konjice\n_START_SECTION_\nKarakteristike\n_START_PARAGRAPH_\nLetali\xc5\xa1\xc4\x8de z eno vzletno-pristajalno stezo je namenjeno za \xc5\xa1portna in turisti\xc4\x8dna letala (do skupne te\xc5\xbee 5000 kg). Letala iz tujine (razen tista iz schengenskih dr\xc5\xbeav) morajo najprej pristati na enem od treh mednarodnih letali\xc5\xa1\xc4\x8d v dr\xc5\xbeavi in po carinjenju, z najavo in dovoljenjem lahko pristanejo na letali\xc5\xa1\xc4\x8du Slovenske Konjice.\n_START_SECTION_\nInfrastruktura\n_START_PARAGRAPH_\nNa letali\xc5\xa1\xc4\x8du je bil urejen asfaltni dovoz do hangarja, zgrajen je bil velik ve\xc4\x8dnamenski objekt, namenjen pouku in drugim aktivnostim aerokluba, urejena je upravnikova pisarna, sanitarije, oskrba z letalskim gorivom (letalski bencin in kerozin)._NEWLINE_Povr\xc5\xa1ine v hangarju ima v uporabi dru\xc5\xbeba Trixy Aviation , ki na letali\xc5\xa1\xc4\x8du sestavlja in testira svoje \xc5\xbeirokopterje. V letu 2017 je bila  asfaltirana vzletno-pristajalna steza.\n_START_SECTION_\nZgodovina\n_START_PARAGRAPH_\nPrvi pristanek na obmo\xc4\x8dju dana\xc5\xa1njega letali\xc5\xa1\xc4\x8da je \xc5\xbee leta 1952 z letalom Polikarpov Po-2 opravil Vinko \xc5\xa0tefani\xc4\x8d, najstarej\xc5\xa1i pilot s konji\xc5\xa1kega, ki se je za pilota iz\xc5\xa1olal leta 1946. Trasa vzletno-pristajalne steze se nahaja na nekdanjem velikem polju na vzhodni strani opu\xc5\xa1\xc4\x8dene \xc5\xbeelezni\xc5\xa1ke proge, le da je bil neko\xc4\x8d ta predel neurejen, zamo\xc4\x8dvirjen in porasel z grmovjem. Del zemlji\xc5\xa1\xc4\x8da je aeroklub dobil v najem od Kmetijske zadruge Slovenske Konjice, del pa je odkupil od okoli\xc5\xa1kih kmetovalcev. Izvedena so bila tudi obse\xc5\xbena zemeljska dela, izravnava zemlji\xc5\xa1\xc4\x8da, odvodnjavanje in utrjevanje terena. Leta 1985 je na letali\xc5\xa1\xc4\x8du aeroklub dal postaviti prvi hangar, ki so ga pridobili ob zamenjavi hangarja na celjskem letali\xc5\xa1\xc4\x8du. _NEWLINE_Na vodnike bli\xc5\xbenjega visokonapetostnega elektri\xc4\x8dnega daljnovoda so bile name\xc5\xa1\xc4\x8dene ozna\xc4\x8devalne krogle._NEWLINE_Vzletno-pristajalna steza je leta 2017 dobila svojo sedanjo podobo in razse\xc5\xbenost.\n_START_SECTION_\nAeroklub Slovenske Konjice\n_START_PARAGRAPH_\nDanes v okviru aerokluba delujejo \xc5\xa1tiri letalske \xc5\xa1ole, in sicer za jadralno, motorno in helikoptersko letenje ter jadralno padalstvo. Teoreti\xc4\x8dno \xc5\xa1olanje bodo\xc4\x8dih pilotov in izobra\xc5\xbeevalna predavanja potekajo predvsem v zimskem \xc4\x8dasu, prakti\xc4\x8dni del pouka pa se izvaja od junija do oktobra, ve\xc4\x8dinoma na mati\xc4\x8dnem letali\xc5\xa1\xc4\x8du, v ostalih mesecih pa na letali\xc5\xa1\xc4\x8du Jo\xc5\xbeeta Pu\xc4\x8dnika Ljubljana.'